
Kroz ovaj rad objašnjen je pojam tajni, kao i podjela tajni na javne i privatne. Tajnom se 
smatra svaki podatak koji je poznat samo određenom broju osoba i kao takav se ne smije 
prenositi dalje. Obvezu čuvanja javnih tajni imaju državna tijela, tijela jedinica lokalne i 
područne (regionalne) samouprave, pravne osobe s javnim ovlastima te pravne i fizičke 
osobe koje ostvare pristup tajnim podacima (državna tajna, vojna tajna, službena tajna, 
poslovna tajna). Privatne tajne su rezultat bliskog odnosa i osobnog povjerenja među 
osobama (profesionalna tajna, osobna tajna). 


Ključne riječi: privatna i javna tajna (državna, vojna, službena, poslovna i profesionalna), 
Zakon o zaštiti tajnosti podataka, Zakon o tajnosti podataka. 


1. Uvod 


lako je stupanjem na snagu Zakona o tajnosti podataka — ZTP (NN 79/07, 86/12) prestao 
važiti Zakon o zaštiti tajnosti podataka — ZZTP (NN 108/96), člankom 34. ZTP-a i dalje važe 
odredbe glave 8. i 9. ZZTP-a kojima se uređuju poslovna i profesionalna tajna. Obzirom da se 
Zakonom o tajnosti podataka utvrđuje pojam klasificiranih i neklasificiranih podataka, te 
stupnjevi tajnosti, ali ne i vrste tajni, unutar ovoga rada koristiti će se definicije i podjele tajni 
iz Zakona o zaštiti tajnosti podataka. 

Prema Zakonu o zaštiti tajnosti podataka, državna, vojna, službena i poslovna tajna obu- 
hvaćaju podatke koji su prikupljeni i koji se koriste za potrebe tijela javne vlasti, a koji su 
zakonom, drugim propisima ili općim aktom nadležnog tijela donesenim na temelju zakona 
proglašene tajnima (javne tajne). Zakon se primjenjuje na sva tijela državnoga sustava, uklju- 
čujući jedinice lokalne i područne samouprave, pravne osobe s javnim ovlastima, kao i na 
fizičke i pravne osobe (tvrtke) koje u poslovanju s državnim tijelima ostvaruju pristup tajnim 
podacima. 

Profesionalna i osobna tajna po svojoj strukturi su privatne tajne jer predstavljaju oblik 
tajne koja se doznaje bavljenjem svojim pozivom i rezultat je bliskog odnosa i povjerenja 
među osobama. Također, Zakonom je propisano da bez obzira na koji se način tajna saznala, 
svatko ju je dužan čuvati. 


2. Pojam i vrste tajni 


Tajna je ono što se nikomu ne smije reći, ono što mora ostati skriveno, ono što se taji, 
skriva, što se ne priča, ne objavljuje [državna tajna; poslovna tajna; službena tajna; vojna 
tajna] (Hrvatski jezični portal). 

Tajnim podatkom smatra se svaki podatak koji je prema posebnom zakonu određen kao 
klasificirani podatak (Kazneni zakon, čl. 87, t. 12.). Tajnom se smatra podatak koji je poznat i 
koji smije biti poznat samo određenom krugu osoba, pri čemu postoje određene društvene 
norme koje brane iznošenje takvih podataka izvan tog kruga osoba (Zabel, 1970.). Alen Rajko 
ističe važnost predmeta tajnosti podataka koje se odnosi na utvrđivanje crte razgraničenja 
između interesa građana za saznavanjem podataka (“pravo znati") i općeg interesa za drža- 
njem određenih informacija u tajnosti (Rajko, 1997.). 

Do 1996. godine unutar Republike Hrvatske tajnost podataka bila je regulirana Zako- 
nom o zaštiti tajnosti podataka (NN 108/96) kojim je propisan pojam, vrste i stupnjevi tajno- 
sti te mjere i postupci za utvrđivanje, uporabu i zaštitu tajnih podataka (čl. 1.). Navedenim 
Zakonom propisano je da se tajnom smatra svaki podatak koji je zakonom, drugim propi- 
som, općim aktom ili drugim aktom nadležnog tijela određen tajnim. Tajnim su smatrani svi 
prilozi, predmeti, objekti, mjere ili postupci, kao i usmena priopćenja ili informacije povjer- 
ljive naravi koji su iznijeti u radu tijela državne vlasti, jedinica lokalne samouprave i uprave, 
ustanova i pravnih osoba koje imaju javne ovlasti (u daljnjem tekstu: javnih tijela) te drugih 
pravnih osoba. Dokumenti i predmeti koji su se smatrali tajnima su: (1) akti, tablice, grafi- 
koni, nacrti, crteži te (2) makete, modeli, uzorci, fotografije, filmovi, mikrofilmovi, kao i drugi 
zapisi koji su svjetlosno, zvukovno, strojno, ručno ili na drugi način zabilježeni na određenoj 
podlozi (čl. 2.). 

Objekti u smislu ovoga Zakona obuhvaćali su sve vrste građevnih objekata, nadzemnih i 
podzemnih gradnji kao i druge umjetne ili prirodne objekte, poput zgrada, cesta, tunela, 
mostova i sl. Mjere i postupci u smislu ovoga Zakona su sve vrste naloga, zapovjedi, naredbi, 
uputa, priopćenja i drugih poduzetih radnji službenih osoba. 

Člankom 3. ovog Zakona utvrđene su vrste tajni: državna, vojna, službena, poslovna i pro- 
fesionalna tajna, dok prema stupnju tajnosti podaci mogu biti državna tajna, vrlo tajni, tajni i 
povjerljivi. Na dokumentima koji sadrže tajne podatke označava se na vidljivom mjestu vrsta 
tajne i stupanj tajnosti (č/. 4.). Tako se podaci za koje je nadležno tijelo utvrdilo da predstav- 
ljaju državnu tajnu označavaju oznakom “Državna tajna', a podaci za koje su državno tijelo ili 
druge pravne osobe utvrdile da predstavljaju vojnu, službenu ili poslovnu tajnu imaju stu- 
panj tajnosti “Vrlo tajno“ “Tajno“ ili “Povjerljivo“ te se označavaju odgovarajućom oznakom 
vrste i stupnja tajnosti (čl. 5.) 

U načelu ove tajne možemo podijeliti u dvije veće skupine, a to su javne i privatne tajne. 
Javne tajne odnose se na podatke koje su prema propisanim uvjetima dužna čuvati državna 

tijela, tijela jedinica lokalne i područne (regionalne) samouprave, pravne osobe s javnim 
ovlastima te fizičke osobe koje ostvare pristup kvalificiranim i nekvalificiranim podacima. U 
javne tajne ubrajamo državnu tajnu, vojnu tajnu, službenu tajnu te poslovnu tajnu. Privatne 
tajne obuhvaćaju podatke koje je jedna osoba saznala od druge na temelju bliskog odnosa i 
osobnog povjerenja (Jovanović, 1959.), a dijele se na osobne i profesionalne. 


2.1. Državna tajna 


Člankom 6. Zakona o zaštiti tajnosti podataka (NN 108/96) propisan je pojam državne 
tajne. Državnom trajnom smatraju se podaci koji su zakonom, drugim propisom ili općim 
aktom nadležnog tijela određeni državnom tajnom, a čijim bi otkrivanjem Republika Hrvat- 
ska imala štetne posljedice za nacionalnu sigurnost ili nacionalni interes. Podaci koji se sma- 
traju državnom tajnom propisani su člankom 7. ovoga Zakona, a neki od tih podataka su: 
vojne, političke, gospodarske i druge procjene koje imaju osobitu važnost za obranu, nacio- 
nalnu sigurnost ili nacionalne interese Republike Hrvatske; planovi obrane, mobilizacijski 
planovi i ratni ustroj Republike Hrvatske; planovi obrane trgovačkih društava od posebne 
važnosti za obranu Republike Hrvatske; vrste, količine i razmještaj robnih zaliha koji su nužni 
za RH u slučaju rata; objekti od posebnog značenja za nacionalnu sigurnost i obranu RH; 
otkrića i pronalasci koji imaju veliko vojno i znanstveno te gospodarsko značenje te drugi 
podaci koji predstavljaju državnu tajnu, a koji štite interese Republike Hrvatske. 


2.2. Vojna tajna 


Vojnom tajnom smatraju se podaci koji su zakonom, drugim propisom, općim aktom ili 
aktom nadležnog tijela donesenim na temelju zakona proglašeni vojnom tajnom (čl. 8. ZZTP). 
Pod stupnjem tajnosti“Vrlo tajno“(čl. 9.) ubrajaju se podaci koji se odnose na: planove obrane 

i mobilizacijske planove jedinica lokalne uprave i samouprave te jedinice lokalne samou- 
prave; planove obrane i ratni ustroj javnih i drugih tijela koja imaju posebno značenje za 
obranu; vojni ustroj služba, planova, sredstava i sustava; znanstveni i tehnički izumi i prona- 
lasci važni za obranu te na brojne druge podatke koji su od vojnog značaja za Republiku 
Hrvatsku. Pod stupnjem tajnosti“Tajno“ ubrajaju se podaci koji su od posebnog značenja na 
obranu, a obuhvaćaju kartografska izdanja, zračne snimke, objekte te dužnosti i radna (čl. 10.). 
Pod stupnjem tajnosti“Povjerljivo“ ubrajaju se podaci koji su namijenjeni za službene potrebe 
javnih tijela, a ne ubrajaju se u tajne podatke iz članaka 9. i 10. Zakona o zaštiti tajnosti poda- 
taka (NN 108/96). 


2.3. Službena tajna 


Člankom 12. (ZZTP) utvrđen je pojam službene tajne koji se odnosi na podatke koji su 
zakonom, drugim propisom, općim aktom ili aktom nadležnog tijela donesenim na temelju 
zakona proglašeni službenom tajnom. 


Dužnost čuvanja službene tajne i poštivanja privatnosti propisana je člankom 21. Zakona 
o državnim službenicima kojim je utvrđeno da je državni službenik dužan kao tajnu čuvati 
sve podatke koje je doznao u tijeku postupka o strankama i njihovim pravima, obvezama i 

pravnim interesima, sukladno zakonu. Također, dužan je čuvati i službenu ili drugu tajnu 
utvrđenu zakonom ili drugim propisom. Obveza čuvanja službene ili druge tajne traje i po 
prestanku službe, a najduže pet godina od prestanka službe, ako posebnim zakonom nije 
drukčije utvrđeno. Čelnik državnog tijela može službenika osloboditi obveze čuvanja služ- 
bene ili druge tajne u sudskom ili upravnom postupku, ako se radi o podacima bez kojih u 
tom postupku nije moguće utvrditi činjenično stanje i donijeti zakonitu odluku (Zakon o 
državnim službenicima). 


2.3.1. Utvrđivanje i zaštita državne, vojne i službene tajne 


Zakon o zaštiti tajnosti podataka (NN 108/96) propisuje i osobe koje su ovlaštene za utvr- 
đivanje državne, vojne i službene tajne te stupnja tajnosti. Vrstu i stupanj tajnosti podataka 
utvrđuju čelnici javnih tijela te ovlašteni dužnosnici Republike Hrvatske koji posebnim rješe- 
njem, a u granicama svojih ovlasti te sukladno zakonu, drugom propisu ili općem aktu nad- 
ležnog tijela, određuju posebne zaštitne mjere i osobe koje će biti upoznate s tajnim poda- 
cima. Također, uloga utvrđivanja vrste i stupnja tajnosti podataka može se prenijeti na zamje- 
nika ili pomoćnika i to u pisanom obliku (čl. 13.). 

Zaštita državne, vojne i službene tajne propisana je člankom 14. (ZZTP) koji sadrži sljedeće 
zaštitne mjere: utvrđivanja i vrste tajne i stupnja tajnosti; načina i mjesta označavanja tajno- 
sti, trajanja tajnosti; obveze prethodnog upozorenja tajnosti podataka koji će se iznositi na 
službenim skupovima, sjednicama ili drugim oblicima skupnog rada; drugih mjera zaštite 
tajnih podataka, ovisno o djelokrugu odnosno mjestu nastanka, obrade ili čuvanja tajnog 
podatka. Člankom 16. propisano je da ukoliko dođe do otkrivanja tajnih podataka, tad čelnici 
javnih tijela i drugi dužnosnici Republike Hrvatske odmah pokreću postupak za utvrđivanje 
okolnosti u kojoj je otkriven tajni podatak. Oni, ovisno o vrsti tajnosti podataka, o tome oba- 
vještavaju Ured za nacionalnu sigurnost, Ministarstvo obrane, Ministarstvo unutarnjih 
poslova ili javno tijelo, dužnosnika, odnosno pravnu osobu od koje podatak potječe. 


2.4. Poslovna tajna 


Poslovna tajna predstavlja način postupanja, poslovnu praksu, “know-how"ili neku drugu 
informaciju koja pomaže poslovnim subjektima da se natječu s konkurencijom (Zlatović, 
2011.). Poslodavac će posebnim općim aktom, kao autonomnim izvornom radnog i poslov- 
nog prava, urediti pitanja poslovne tajne (Buklijaš, 2008.). 

Člankom 19. (ZZTP) propisano je da poslovnu tajnu označava svaki podatak koji je kao 
poslovna tajna utvrđen zakonom, drugim propisom ili općim aktom trgovačkom društva, 
ustanove ili druge pravne osobe. Takav podatak može predstavljati proizvodnu tajnu, rezul- 
tate istraživačkog ili konstrukcijskog rada te druge podatke zbog čijeg bi priopćavanja 
neovlaštenoj osobi mogle nastupiti štetne posljedice za njezine gospodarske interese. 
Općim aktom se ne može utvrditi da se poslovanje pravne osobe smatra poslovnom tajnom, 
niti se poslovnom tajnom mogu smatrati podaci čije priopćavanje nije protivno interesima te 
pravne osobe. Također, poslovnu tajnu ne mogu predstavljati podaci koji su od značenja za 
poslovno povezivanje pravnih osoba, niti podaci koji se odnose na zaštićeno tehničko una- 
pređenje, otkriće ili pronalazak. 

Pravna se osoba određuje kao ovlaštena osoba ili posebno tijelo koje ima uvid u 
poslovne tajne, zadaću njihovog čuvanja te može odrediti osobe kojima se poslovna tajna 
može priopćiti. Pravna osoba dužna je čuvati kao tajnu i sljedeće podatke: sve što je saznala 
kao poslovnu tajnu od drugih pravnih osoba; poslove što ih obavlja za Republiku Hrvatsku, 
a koji su zaštićeni odgovarajućim stupnjem tajnosti; podatke koji sadrže natječaj ili dražbu, 
a čuva ih do objavljivanja rezultata te tajne podatke koji su zakonom, drugim propisom ili 
općim aktom doneseni na temelju Zakona, a od posebnog su gospodarskog značaja (čl20., 
ČI. 21. ZZTP). 


Člankom 22. ovoga Zakona propisano je da se poslovna tajna ne smije priopćavati niti 
činiti dostupnom neovlaštenim osoba, ako to nije utvrđeno posebnim zakonom. Svi zapo- 
slenici dužni su čuvati poslovnu tajnu. Odavanje tajne je protupravno djelo: djelo nelojalne 
utakmice, kazneno djelo, prekršaji, disciplinsko ili stegovno djelo i dr. (burza.com). 


Zbog obavljanja poslova pravne osobe, poslovnu tajnu drugim osobama može priop- 
ćiti samo osoba ovlaštena općim aktom i to uz: prethodnu pisanu suglasnost poslodavca 
koja je sukladno svom općem aktu odredila da se ti podaci smatraju poslovnom tajnom i 
uz prethodnu pisanu suglasnost zainteresirane pravne ili fizičke osobe ako su u pitanju 
podaci iz ponuda za natječaj ili dražbu. U zahtjevu kojim se traži navedena suglasnost 
mora se navesti: koji su podaci u pitanju, kojoj se osobi oni imaju priopćiti, koja je osoba 
ovlaštena obaviti takvo priopćenje, razlozi zbog kojih je priopćavanje nužno te način na 
koji će se podaci priopćiti odnosno koristiti (čl. 23.). Povredom čuvanja poslovne tajne ne 
smatra se priopćavanja podataka koji se smatraju poslovnom tajnom na sjednicama, ako je 
takvo priopćavanje nužno za obavljanje poslova te ovlaštena osoba koja priopćava 
poslovnu tajnu dužna je upozoriti nazočne da se ti podaci smatraju poslovnom tajnom te 
da ju kao takvu moraju i čuvati (čl. 24.) 

Kaznenim zakonom propisane su i kazne za odavanje poslovnih tajni: 

1. Tko drugome neovlašteno priopći ili na drugi način učini pristupačnim podatke koji su 

poslovna tajna, kao i tko pribavlja takve podatke s ciljem da ih preda neovlaštenoj 
osobi kaznit će se kaznom zatvora do tri godine. 


2. Ako je kaznenim djelom od stavka 1. ovoga članka počinitelj sebi ili drugome pribavio 
znatnu imovinsku korist ili prouzročio znatnu štetu, kaznit će se kaznom zatvora od 
šest mjeseci do 5 godina (čl. 262. Kaznenoga zakona). 


2.5. Profesionalna tajna 


Člankom 27. (ZZTP) propisano je da profesionalnu tajnu predstavljaju podatci o osobnom 
ili obiteljskom životu stranaka koje saznaju svećenici, odvjetnici, zdravstveni i socijalni djelat- 
nici i druge službene osobe u obavljanju svog poziva. Zaštita profesionalne tajne je od oso- 
bitog značenja s obzirom na osobno pravo na privatnost, jer njezino otkrivanje vrijeđa nečije 
pravo na privatnost (Gavella, 2000.). Bez obzira na način saznanja tajnih podataka ili stjecanja 
mogućnosti uvida u tajne podatke, svatko je dužan čuvati državnu, vojnu, službenu, poslovnu 
ili profesionalnu tajnu (čl. 28. ZZTP). 

2.6. Osobna tajna 


Prema Kaznenom zakonu osobnom se tajnom smatra svaki podatak koji je zakonom, dru- 
gim propisom ili općim aktom nadležnog tijela donesenim na temelju zakona određen taj- 
nom. Unutar Republike Hrvatske jamči se zaštita osobnih podataka svakoj fizičkoj osobi bez 
obzira na državljanstvo i prebivalište te neovisno o nacionalnom ili socijalnom podrijetlu, 
boji kože, spolu, vjeri i sl. (Zakon o zaštiti osobnih podataka, čl. 1.). Osobni podatak može 
predstavljati svaku informaciju koja se odnosi na identificiranu fizičku osobu ili osobu čiji se 
identitet može utvrditi izravno ili neizravno, posebno na osnovi jednog ili više obilježja spe- 
cifičnih za njezin identitet, bilo fizički, psihološki, mentalni i dr. (čl. 2.). Osobni podaci moraju 
se obrađivati pošteno i zakonito; moraju biti točni, potpuni i ažurni; prikupljaju se u svrhu 
koja je poznata ispitaniku; moraju se čuvati u određenom razdoblju (čl. 6.) 


3. Promjene u shvaćanju vrsta tajni 


31. prosinca 1996. godine u Republici Hrvatskoj na snagu je stupio Zakon o zaštiti tajnosti 
podataka (NN 108/96) koji prestaje važiti 06. kolovoza 2007. godine (izuzev odredaba glave 
8. i 9.), a na snagu 07. kolovoza 2007. godine stupa Zakon o tajnosti podataka (NN 79/07, 
86/12). 

Vlada Republike Hrvatske kao razloge prestanka važenja prvotnog Zakona iz 1996. 
godine nalazi u načelima tajnosti koji su preuzeti iz 80-tih godina, a koja ne odgovaraju 
suvremenim standardima tajnosti podataka zemalja Europske unije i NATO-a te drugih razvi- 
jenih demokratskih zemalja. Bitni razlozi su neodgovarajuća klasifikacija po stupnjevima i 
vrstama tajnosti za državne podatke te neusklađenost pristupa. Nedostatkom se smatra i 
nemogućnost sankcioniranja u slučaju nestanka ili otkrivanja tajnoga podatka. Mogućnost 
za tek djelomično sankcioniranje pravnih ili fizičkih osoba koji su sudjelovali u otkrivanju 
tajnih podataka postoji samo u slučaju nestanka ili otkrivanja državne tajne. Također, ovaj 
Zakon je ograničio reguliranje tajnosti podataka u državnom sustavu te za pravne i fizičke 
osobe koje su u poslovnom odnosu s tijelom državnog sustava, ali nije regulirao tajnost 
podataka pravnih i fizičkih osoba izvan državnog sustava (uključujući privatne tvrtke) koje 
same svojim internim pravilima uređuje zaštitu tajnosti svojih podataka. Nadalje, podjela taj- 
nosti podataka na poslovne, profesionalne, vojne i službene tajne iz Zakon o zaštiti tajnosti 
podataka (NN 108/96) nije sasvim poznata u praksi u sustavima zapadnih demokracija jer 
nedostaje definicija sukladnosti vrsta i stupnjeva tajnosti u odnosu prema međunarodnim 
sigurnosnim oznakama: TOP SECRET, SECRET, CONFIDENTIAL, RESTRICTED, UNCLASSIFIED - 
vrlo tajno, tajno, povjerljivo i ograničeno (Nacrt prijedloga zakona o zaštiti podataka, 2006.). 


3.1. Zakon o tajnosti podataka (NN 79/07, 86/12) 


Člankom 1. (st. 1.) Zakona o tajnosti podataka (NN 79/07, 86/12), koji jena snagu stupio 07. 
kolovoza 2007. godine, utvrđuje se pojam klasificiranih i neklasificiranih podataka, stupnjevi 
tajnosti, postupak klasifikacije i deklasifikacije, pristup klasificiranim i neklasificiranim poda- 
cima, njihova zaštita i nadzor nad provedbom ovoga Zakona. Ovaj se Zakon primjenjuje na 
državna tijela, tijela jedinica lokalne i područne (regionalne) samouprave, pravne osobe s 

javnim ovlastima te pravne i fizičke osobe koje, u skladu sa ovim Zakonom, ostvare pristup ili 
postupaju s klasificiranim i neklasificiranim podacima (čl. 1., st. 2.). 

Člankom 2. ovoga Zakona propisano je da je tajni podatak svaki dokument u pismenom, 
umnoženom, nacrtanom, slikovnom, tiskanom, snimljenom, fotografiranom, magnetnom, 
optičkom ili elektroničkom obliku, kao i bilo koji drugi zapis podatka, saznanja, mjere, 
postupka, predmeta, usmenog priopćenja ili informacija koji za svog vlasnika predstavlja 
povjerljiv sadržaj. Nadalje, klasificiranim se podatkom smatra onaj podatak kojeg je propisa- 
nim postupkom nadležno tijelo takvim označilo i za koji je utvrđen stupanj tajnosti, kao i 
podatak kojeg je Republici Hrvatskoj tako označenog predala druga država, međunarodna 
organizacija ili institucija s kojom Republika Hrvatska surađuje. Neklasificirani podatak je 
podatak koji nema utvrđen stupanj tajnosti, a koristi se u službene svrhe, kao i podatak koji 
je Republici Hrvatskoj predala druga država, međunarodna organizacija ili institucija skojom 
Republika Hrvatska surađuje. Postupak klasifikacija podataka označava utvrđivanja jednog 
od stupnjeva tajnosti podatka s obzirom na stupanj ugroze i područje ovim Zakonom zašti- 
ćenih vrijednosti. Deklasifikacijom podataka utvrđuje se prestanak postojanja razloga zbog 
kojih je određeni podatak klasificiran odgovarajućim stupnjem tajnosti te se nakon toga ovaj 
podatak koristi samo u službene svrhe. Vlasnik podatka je nadležno tijelo u okviru čijeg dje- 
lovanja je klasificirani ili neklasificirani podatak nastao, a certifikat predstavlja uvjerenje o 
sigurnosnoj provjeri koje omogućava pristup klasificiranim podacima. 

Stupnjevi tajnosti određeni su člankom 4. ovoga Zakona, a mogu biti: vrlo tajni, tajni, 
povjerljivi i ograničeni. Obzirom na stupanj ugroze zaštićenih vrijednosti stupnjevima taj- 
nosti, mogu se klasificirati podaci iz djelokruga državnih tijela u području obrane, sigur- 
nosno-obavještajnog sustava, vanjskih poslova, javne sigurnosti, kaznenog postupka te 
znanosti, tehnologije, javnih financija i gospodarstva ukoliko su ti podaci od sigurnosnog 
interesa za Republiku Hrvatsku (čl. 5.). Stupnjem tajnosti “VRLO TAJNO" klasificiraju se podaci 
čije bi neovlašteno otkrivanje nanijelo nepopravljivo štetu nacionalnoj sigurnosti i vitalnim 
interesima Republike Hrvatske i to osobito sljedećim vrijednostima: temeljima Ustavom 
utvrđenog ustrojstva RH; neovisnosti, cjelovitosti i sigurnosti RH, međunarodnim odnosima 
RH; obrambenoj sposobnosti i sigurno-obavještajnom sustav; sigurnosti građana; osno- 
vama gospodarskog i financijskog sustava RH; znanstvenim otkrićima, pronalascima i teh- 
nologiji od važnosti na nacionalnu sigurnost RH (čl. 6.). Stupnjevima tajnosti “TAJNO“ i 
“POVJERLJIVO" klasificiraju se podaci čije bi neovlašteno otkrivanje naštetilo vrijednostima 
iz članka 6 (čl. 7. i čl. 8). Stupnjem tajnosti “OGRANIČENO“ klasificiraju se podaci čije bi 
neovlašteno otkrivanje naštetilo djelovanju i izvršavanju zadaća državnih tijela u obavljanju 
poslova iz članka 5. ovoga Zakona. 


Dužnost čuvanja tajnosti podataka za vrijeme trajanja svoje dužnosti i službe imaju i duž- 
nosnici i zaposlenici državnih tijela, tijela jedinica lokalne i područne (regionalne) samo- 
uprave, pravne osobe s javnim ovlastima, kao i fizičke osobe koje imaju pristup kvalificiranim 
i nekvalificiranim podacima (čl. 26.). 

Republika Hrvatska je utvrdila stupnjeve tajnosti koji su u skladu s međunarodnim ugo- 
vorima, a provode se na način: 

— “DRŽAVNA TAJNA“ u“VRLO TAJNO“, 

— “SLUŽBENA TAJNA - VRLO TAJNO“ i “VOJNA TAJNA — VRLO TAJNO“ u “TAJNO", 

— “SLUŽBENA TAJNA — TAJNO“ i “VOJNA TAJNA — TAJNO“ u “POVJERLJIVO“, 


— “SLUŽBENA TAJNA - POVJERLJIVO“ i “VOJNA TAJNA - POVJERLJIVO" u “OGRANIČENO" 
(čl. 32.). 
Također, ovim Zakonom propisane su i druge odredbe, poput: postupaka klasificiranja i 
deklasificiranja podataka, pristupa podacima, nadzora nad provedbom Zakon te prijelazne i 
završne odredbe. 


4. Zaključak 


Svaka država svojim zakonskim propisima jamči zaštitu određenih podataka ili određenih 
saznanja o nečemu. Svatko je dužan čuvati bilo koju od ovih tajni i to bez obzira na način 
saznanja tajnih podataka ili stjecanja mogućnosti uvida u tajne podatke. 

Pitanje tajnosti u Republici Hrvatskoj do 2007. godine bilo je regulirano Zakonom o zaštiti 
tajnosti podataka koji razlikovao vrste tajni (državna tajna, vojna tajna, službena tajna, 
poslovna tajna, profesionalna tajna) i stupnjeve tajnosti (državna tajna, vrlo tajno, tajno i 
povjerljivo). Ovim Zakonom je propisan pojam, vrste i stupnjevi tajnosti te mjere i postupci 
za utvrđivanje, uporabu i zaštitu tajnih podataka. 

Međutim, zbog vrsti i stupnjeva koji nisu bili u skladu sa zemlja članicama Europske unije 
i NATO-a (izuzev odredaba glave 8. i 9. Zakona o zaštiti tajnosti podataka), 2007. godine na 
snagu stupa Zakon o tajnosti podataka. Njim se utvrđuje pojam klasificiranih i neklasificira- 
nih podataka, stupnjevi tajnosti, postupak klasifikacije i deklasifikacije, pristup klasificiranim 
i neklasificiranim podacima, njihova zaštita i nadzor nad provedbom ovoga Zakona. Ovim su 
se Zakonom u Republici Hrvatskoj uskladile kategorije tajnosti podataka prema međunarod- 
nim sigurnosnim standardima (vrlo tajno, tajno, povjerljivo i ograničeno). 

Summary 
NOTION AND TYPES OF SECRETS 


This paper defines the notion of secrets and further division into public and private secrets. A secret 
is every data which is known to a limited number of persons and as such it cannot be transferred 
further. The obligation of keeping public secrets is reserved for state bodies, local and regional self- 
government, legal persons with public jurisdiction, legal and natural persons who have access to 
secret data (such as state secrets, military secrets or business). Private secrets are the result of close 
relationship and personal confidence between individuals (professional, personal secret). 


Key words: private and public secret (state, military, official, business, professional), Privacy protec- 
tion Law, Secrecy data Law. 

